Oberst

Oberst (Mehrtall: Obersten; oolt: Obrist) is en Deenstgraad bi de Offzieren. In de NATO hett de Oberst den Rangcode OF-5. De engelsche un franzöösche Naam för Oberst is Colonel, in de Nedderlannen un in Belgien heet he Kolonel. 

Historie
„Böverst Feldhauptmann“ (Oberster Feldhauptmann), „Böverst Hauptmann“ (Oberster Hauptmann) oder just „Oberst“ weer in dat 16. Johrhunnert de Befehlhebber vun en Regiment vun 4.000 bit 5.000 Mann. He weer vun den Kriegsherrn in sien Amt insett. Dat Regiment sett sik ut 10 „Fähnlein“ vun Landsknechten tohopen. De Oberst wurr ut de Grupp vun Hauptlüde rutnahmen un to'n Obersten maakt.

In dat 17. Johrhunnert weer de Oberst nich bloß de Baas vun sien Regiment, man ok de Egner, de sien Suldaten süms betahlen un jem ehr Deensten an de Herrschers verhüern dö. 
In dat 18. Johrhunnert is de korte Form „Oberst“ in Preußen un Öösterriek begäng wurrn. Bit 1945 weer de Naam Oberst allgemeen mit „Obst.“ afkört.

De Rang vun den Oberst is bi de Marine siet de Tieden vun dat Düütsche Riek de „Kaptein to'e See“ (Kapitän zur See). Bi de Öösterriekers weer dat de „Kaptein vun't Linienschipp“ (Linienschiffskapitän). Man bit in dat 19. Johrhunnert is de Titel „Kaptein“ ok bi de Offzieren vun de Landmacht bruukt wurrn.

 Bundeswehr 
In de Bundswehr is de Oberst de föffte Rang vun de Offzieren bi de Landmacht un bi de Luftmacht. Dor is he de hööchste Rang bi de Offzieren vun den Staff mit. In den Sanitätsdeenst vun de Bundeswehr hefft de Oberstdokter/Flottendokter, de Oberstaftheker un de Oberstveterinär den glieken Rang. 

Kategorie:Deenstgraad
Kategorie:Militär